Γιόζεφ Γκραφλ

Ο Γιόζεφ Γκραφλ (Josef Grafl, 1872 – 15 Νοεμβρίου 1915) ήταν Αυστριακός αρσιβαρίστας. Ήταν έξι φορές παγκόσμιος πρωταθλητής βαρέων βαρών στις αρχές του 20ού αιώνα και ένας από τους πρωτοπόρους της σύγχρονης άρσης βαρών.

 Βιογραφία 

Ο Γκραφλ γεννήθηκε στο  Όντενμπουργκ της Αυστροουγγαρίας και σε ηλικία τριών ετών η οικογένειά του μετακόμισε  στη Βιέννη. Από μικρός ασχολήθηκε με τα βαρέα αθλήματα (πάλη και άρση βαρών), καθώς είχε ύψος 1,92 μέτρα και μεγάλη σωματική δύναμη που του έδωσαν το προσωνύμιο «Ηρακλής». Αλλά ήταν ήδη πάνω από 30 ετών όταν σημείωσε επιτεύγματα στην άρση βαρών που τον έκαναν πολλαπλό παγκόσμιο και ευρωπαϊκό πρωταθλητή. Ζύγιζε περίπου 115 κιλά και ως εκ τούτου πάντα ξεκινούσε στην μεγαλύτερη κατηγορία, η οποία τότε ξεκινούσε συνήθως από τα 80 κιλά. Η άρση βαρών εκείνη την εποχή αφορούσε λιγότερο την τεχνική και περισσότερο τη δύναμη. Πραγματοποιούνταν αγωνίσματα με τη χρήση ενός και δύο χεριών. Σε αντίθεση με σήμερα, τότε υπήρχαν ποικίλοι συνδυασμοί στους αγώνες, ώστε έφτασαν μέχρι τους δέκα δυνατούς τρόπους άρσεων. Ο Γκραφλ ήταν ειδικός στην άρση με το ένα χέρι και στην επαναληπτική άρση, για παράδειγμα το 1909 σήκωσε μια μπάρα 100 κιλών δεκατέσσερις συνεχείς φορές. 

Η κορυφαία απόδοση του Γκραφλ λέγεται ότι ήταν 142,5 κιλά στο ζετέ ενός χεριού και 175 κιλά στην ώθηση με δύο χέρια. Στο αρασέ δύο χεριών κατείχε το αυστριακό ρεκόρ με 117 κιλά μέχρι το 1936.

Το 1904 πήρε μέρος για πρώτη φορά σε διεθνές πρωτάθλημα, το  Παγκόσμιο Πρωτάθλημα της Βιέννης. Εκεί διεξήχθη δέκαθλο κινήσεων και κατέλαβε τη δεύτερη θέση με 800,5 κιλά πίσω από τον συμπατριώτη του Γιόζεφ Στάινμπαχ, ο οποίος πέτυχε 852 κιλά. Το 1908 ο Γκραφλ έγινε παγκόσμιος πρωταθλητής βαρέων βαρών για πρώτη φορά στη Βιέννη. Διεξήχθη  έπταθλο στο οποίο πέτυχε 645 κιλά. Στο Παγκόσμιο Πρωτάθλημα του 1909, που έγινε ξανά στη Βιέννη ανύψωσε 583,1 κιλά. Και οι τρεις νικητές κατάγονταν από τη Βιέννη, γεγονός που δείχνει ότι οι επίλεκτοι αρσιβαρίστες τα χρόνια πριν από τον Πρώτο Παγκόσμιο Πόλεμο προέρχονταν κυρίως από την Αυστρία. Μόνο οι Γερμανοί αρσιβαρίστες κατά καιρούς κατάφεραν να σταθούν απέναντι στους Αυστριακούς. Η ανύψωση έγινε με στρογγυλούς αλτήρες.

Το 1910, ο Γκραφλ κατέκτησε δύο παγκόσμια πρωταθλήματα. Στο Ντίσελντορφ νίκησε σε έναν αγώνα τεσσάρων κινήσεων με 460 κιλά μπροστά από τον Γερμανό Χάινριχ Ρόντι και στη Βιέννη κέρδισε έναν αγώνα έξι κινήσεων με 753,5 κιλά. Ο Γκραφλ πήρε επίσης μέρος σε δύο παγκόσμια πρωταθλήματα το 1911. Στη Στουτγάρδη κέρδισε με 471,5 κιλά. Στη Βιέννη ανύψωσε συνολικά 474 κιλά σε αγώνα τεσσάρων κινήσεων, όμως χρειάστηκε να παραδεχθεί την ήττα από τον συμπατριώτη του Καρλ Σβόμποντα, ο οποίος σημείωσε 476,5 κιλά. Το 1913 ο Γκραφλ έγινε παγκόσμιος πρωταθλητής για τελευταία φορά σε αγώνα τεσσάρων κινήσεων με 442,5 κιλά. Ο αριθμός των έξι τίτλων του σε Παγκόσμια Πρωταθλήματα παρέμεινε ως ρεκόρ μέχρι τη δεκαετία του 1970, όταν και ξεπεράστηκε από το Βασίλι Αλεξέεφ. 

Ο Γκραφλ δεν πήρε ποτέ μέρος στους Ολυμπιακούς Αγώνες. Στους Μεσοολυμπιακούς Αγώνες του 1906 στην Αθήνα, την Αυστρία εκπροσώπησε ο Στάινμπαχ, ενώ δεν υπήρχαν αγώνες άρσης βαρών στους Ολυμπιακούς Αγώνες του 1908 και του 1912.

Ο Γκραφλ ήταν στο επάγγελμά του ξενοδόχος και απεβίωσε από καρδιακή ανακοπή το 1915.

 Παραπομπές 

 Εξωτερικοί σύνδεσμοι 


Κατηγορία:Αυστριακοί αθλητές Άρσης Βαρών
Κατηγορία:Κάτοχοι μεταλλίων του Παγκοσμίου Πρωταθλήματος Άρσης Βαρών
Κατηγορία:Κάτοχοι μεταλλίων του Ευρωπαϊκού Πρωταθλήματος Άρσης Βαρών